abelmoskusslekten
Store norske leksikon,Biologi,Planteriket,Dekkfrøete planter,Tofrøbladete planter,Kattostordenen,Kattostfamilien,Abelmoschus
Abelmoskusslekten er en planteslekt i kattostfamilien. Den omfatter om lag 15 ettårige eller flerårige arter, som har sine naturlige voksesteder i tropiske deler av Øst-Asia, Sørøst-Asia og nordlige Australia. Flere av artene dyrkes og brukes som grønnsaker, slik at de nå er utbredt i mange tropiske områder utenfor de opprinnelige voksestedene. Den mest kjent arten er trolig okra som hovedsakelig brukes som grønnsak.
Beskrivelse Artene er urter som kan bli opptil to meter høye. Bladene er opptil 40 centimeter lange og hånddelte med tre til sju lober. Blomstene er fire til åtte centimeter i diameter. Det er fem hvite eller gule kronblad som ofte har en rødlig eller purpurfarga flekk ved basis av kronbladene slik at blomsten blir tofarga; lysere ytre ring og mørkere indre. Frukten er en kapsel som kan bli opptil 20 centimeter lang og inneholder mange frø. Arter og bruk Artene i slekta dyrkes på grunn av sine mange anvendelser. Blader, røtter og frukter spises som grønnsaker, enten rå eller kokt. Frøene hos noen arter gir olje som brukes i matvare- og parfymeindustrien. Noen arter dyrkes som fiberplanter og noen som prydplanter.Den mest utbredte og kjente arten er okra (Abelmoschus esculentus) som dyrkes på grunn av frukten som brukes som grønnsak og fordi stenglene gir fibre.Abelmoskus (Abelmoschus moschatus) dyrkes også på grunn av bruk av frukter og blader som grønnsak, men også på grunn av frøenes aromatiske stoffer som har vært brukt som erstatning for moskus.Vestafrikansk okra (Abelmoschus caillei) dyrkes også fordi frukter og blader brukes som grønnsak.Aibika (Abelmoschus manihot) er en annen art som opprinnelig finnes i Sørøst-Asia og Nord-Australia og som dyrkes som grønnsak. Systematikk Det er faglig uenighet om hvorvidt de femten artene, som i dag utgjør abelmoskusslekten, skal utgjøre en egen slekt, eller om de skal plasseres i hibiskusslekten, Hibiscus. Les mer i Store norske leksikon kattostfamilien okra hibiskus